ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ.  46 /2544

เรื่อง   แบบของร่างหนังสือชี้ชวน

(ฉบับที่ 2)

                              

อาศัยอํานาจตามความในมาตรา 72 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ให้ยกเลิกความในข้อ 2 และข้อ 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 54/2543 เรื่อง แบบของร่างหนังสือชี้ชวน ลงวันที่ 30 ตุลาคม พ.ศ. 2543 และให้ใช้ความต่อไปนี้แทน

“ข้อ 2  ในประกาศนี้ และในแบบของร่างหนังสือชี้ชวนที่กําหนดโดยประกาศนี้ 

            (1)  คําว่า “หลักทรัพย์”  “หลักทรัพย์แปลงสภาพ” “การใช้สิทธิตามหลักทรัพย์แปลงสภาพ”  “บริษัท” “บริษัทจดทะเบียน” “บริษัทใหญ่”  “บริษัทย่อย”  “บริษัทร่วม” “ผู้ที่เกี่ยวข้อง” “บุคคลที่อาจมีความขัดแย้ง” “ผู้บริหาร” “คณะ                                   กรรมการตรวจสอบ” “ผู้ถือหุ้นรายใหญ่”   “ผู้มีอํานาจ

ควบคุม”  “บุคคลภายในของบริษัทที่ออกหุ้นอ้างอิง”  และ “งบการเงินรวม” ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์

            (2)  “ข้อมูลอิเล็กทรอนิกส์”  หมายความว่า ข้อความที่ได้สร้าง ส่ง รับ เก็บรักษา หรือประมวลผล ด้วยวิธีการทางอิเล็กทรอนิกส์

            (3)  “สํานักงาน”  หมายความว่า สํานักงานคณะกรรมการกํากับหลักทรัพย์และตลาดหลักทรัพย์

ข้อ 3  แบบของร่างหนังสือชี้ชวนที่ผู้เสนอขายหลักทรัพย์ต้องยื่นต่อสํานักงานให้อนุโลมตามแบบแสดงรายการข้อมูลสําหรับการเสนอขายหลักทรัพย์เดียวกันที่ผู้เสนอขายหลักทรัพย์ยื่นต่อสํานักงานตามนัยแห่งประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์  เว้นแต่ในส่วนที่เกี่ยวกับงบการเงินท้ายแบบ ให้ผู้เสนอขายหลักทรัพย์แนบงบการเงินประจํางวดการบัญชีอย่างน้อยปีล่าสุดก่อนปีที่ยื่นร่างหนังสือชี้ชวน โดยเปรียบเทียบกับช่วงระยะเวลาเดียวกันของปีก่อน

ร่างหนังสือชี้ชวนตามวรรคหนึ่งต้องมีข้อความดังต่อไปนี้ต่อจากหัวข้อ “คําเตือน” “บุคคลทั่วไปสามารถขอตรวจสอบหรือขอสําเนาแบบแสดงรายการข้อมูลการเสนอขายหลักทรัพย์และร่างหนังสือชี้ชวนที่ยื่นไว้ต่อสํานักงานคณะกรรมการกํากับหลักทรัพย์และตลาดหลักทรัพย์ได้ในวันและเวลาทําการของสํานักงานคณะกรรมการกํากับหลักทรัพย์และตลาดหลักทรัพย์”

ร่างหนังสือชี้ชวนตามวรรคหนึ่ง ให้มีที่ปรึกษาทางการเงินที่อยู่ในบัญชีที่สํานักงานให้ความเห็นชอบเป็นผู้ร่วมจัดทํา  เว้นแต่กรณีดังต่อไปนี้

(1)    การเสนอขายใบสําคัญแสดงสิทธิอนุพันธ์โดยที่ปรึกษาทางการเงินที่อยู่ในบัญชีที่สํานักงานให้ความเห็นชอบ

(2)   การเสนอขายหุ้นกู้ซึ่งมิใช่หุ้นกู้แปลงสภาพ ที่ออกโดยบริษัทจดทะเบียน 

นอกจากการยื่นร่างหนังสือชี้ชวนในรูปเอกสารสิ่งพิมพ์แล้ว ให้ผู้เสนอขายหลักทรัพย์ที่ยื่นร่างหนังสือชี้ชวนตามวรรคหนึ่ง ยื่นร่างหนังสือชี้ชวนดังกล่าวในรูปข้อมูลอิเล็กทรอนิกส์ผ่านระบบการรับส่งข้อมูลตามแนวทางที่สํานักงานกําหนดด้วย  ทั้งนี้ ร่างหนังสือชี้ชวนที่ผู้เสนอขายหลักทรัพย์ยื่นต่อสํานักงานทั้งในรูปเอกสารสิ่งพิมพ์และข้อมูลอิเล็กทรอนิกส์ต้องมีข้อความถูกต้องตรงกัน”


ข้อ ๒ ประกาศนี้ให้มีผลใช้บังคับตั้งแต่วันที่ 22 ตุลาคม พ.ศ. 2544 เป็นต้นไป


ผู้มีอํานาจลงนาม -               ประกาศ ณ วันที่ 22  ตุลาคม  พ.ศ.  2544

 

 

                                                                       (นายประสาร  ไตรรัตน์วรกุล)

                                                                                      เลขาธิการ

                                             สํานักงานคณะกรรมการกํากับหลักทรัพย์และตลาดหลักทรัพย์